ពលរដ្ឋ​​នីហ្សេរីយ៉ា​ប្រតិកម្ម​នឹងការ​បញ្ចប់​ជំនួយ​​របស់​រដ្ឋាភិបាល​លើ​ដំណើរ​ទៅ​កន្លែង​ពិសិដ្ឋ​នៃ​សាសនា
អ្នក​កាន់​សាសនា​ឥស្លាម​ ធ្វើ​ដំណើរ​ទៅ​ទីក្រុង​ Mecca រីឯ​អ្នក​កាន់​សាសនា​គ្រឹស្ត​ទៅ​កាន់​ទីក្រុង​ Jerusalem។
ក្រុង LAGOS (នីហ្សេរីយ៉ា) — រដ្ឋាភិបាលនីហ្សេរីយ៉ាបានប្រកាសថាខ្លួននឹងឈប់ផ្តល់ថ្លៃធ្វើដំណើរទៅទីកន្លែងពិសិដ្ឋនៃសាសនាឥស្លាមនៅក្រៅប្រទេស។ ខណៈពេលដែលមានអ្នកគាំទ្រយល់ថានេះជាវិធានការកាត់បន្ថយការចំណាយ មានអ្នកផ្សេងទៀតយល់ថា ការធ្វើដំណើរទៅកន្លែងពិសិដ្ឋគឺជាផ្នែកសំខាន់មួយនៃជីវិតដែលត្រូវធ្វើជាសាធារណៈ។ ជារៀងរាល់ឆ្នាំ ប្រជាជននីហ្សេរីយ៉ារាប់ពាន់នាក់ធ្វើដំណើរចេញក្រៅប្រទេស ដើម្បីទៅកន្លែងសក្ការពិសិដ្ឋតាមបែបសាសនា។ អ្នកកាន់សាសនាឥស្លាម ធ្វើដំណើរទៅទីក្រុង Mecca រីឯអ្នកកាន់សាសនាគ្រឹស្តទៅកាន់ទីក្រុង Jerusalem។ នៅក្រោមការគ្រប់គ្រងរបស់រដ្ឋបាលចាស់របស់រដ្ឋាភិបាលសហព័ន្ធនៃប្រទេសនីហ្សេរីយ៉ាបានចេញថ្លៃធ្វើដំណើរឲ្យប្រជាជនទៅទីកន្លែងដ៏ពិសិដ្ឋទាំងនោះ។ ប៉ុន្តែ រដ្ឋបាលថ្មីរបស់លោក Muhammadu Buhari និយាយថាខ្លួននឹងមិនផ្តល់ឲ្យទៀតទេ។ អ្នកគ្រប់គ្រងរដ្ឋ Kaduna នៅភាគខាងជើងប្រទេសនេះ ក៏បានថ្លែងដូច្នេះដែរ។ Samuel Aruwan ជាអ្នកនាំពាក្យរបស់រដ្ឋថ្លែងថា៖ «ចាប់ពីពេលនេះទៅ នឹងមិនមានការឧបត្ថម្ភឲ្យមន្រ្តីរដ្ឋាភិបាលសំខាន់ៗ ឬសូម្បីតែសាធារណជនទូទៅ ដើម្បីទៅទីក្រុងJerusalem ឬទៅទីក្រុងMecca ទៀតឡើយ»។ អ្នកធ្វើដំណើរទៅទីកន្លែងសក្ការសាសនាទាំងនោះមិនមែនត្រូវកាត់ផ្តាច់ទាំងស្រុងនោះទេ។ Femi Adesina អ្នកនាំពាក្យរបស់រដ្ឋាភិបាលសហព័ន្ធ និយាយថា អ្នកធ្វើដំណើរតាមបែបសាសនាទាំងនោះនឹងទទួលបានការអនុញ្ញាតិឲ្យទិញរូបិយប័ណ្ណបរទេសតាមអត្រាប្តូរប្រាក់មួយដែលសមស្រប។ Aruwan និយាយថារដ្ឋអំណាច Kaduna នឹងបញ្ជូនមនុស្សទៅជួយផ្នែកសុវត្ថិភាព និងការដឹកជញ្ជូនឥវ៉ាន់ ឲ្យដល់អ្នកធ្វើដំណើរទាំងនោះ។ ប៉ុន្តែ ការផ្លាស់ប្តូរនេះបានប៉ះពាល់ដល់មនុស្សមួយចំនួន នៅក្នុងប្រទេសនីហ្សេរីយ៉ា ជាកន្លែងដែលការសូត្រធម៌ និងការគោរពបូជាសាសនា ត្រូវបានមើលឃើញជាទូទៅថាបានរួមចំណែកមួយផ្នែកយ៉ាងសំខាន់នៅក្នុងជីវិតរបស់ពលរដ្ឋនៅទីនោះ។ Yohanna Buru ជាអ្នកមើលការខុសត្រូវទូទៅនៃព្រះវិហារមួយ នៅក្នុងទីក្រុង Kaduna។ លោក Yohanna Buru បានលើកឡើងថា៖ «យ៉ាងណា វាគឺជាកាតព្វកិច្ចរបស់រដ្ឋាភិបាលក្នុងការផ្តល់ជំនួយនោះ ឲ្យទៅអ្នកដែលនៅយល់ថាវាចាំបាច់ចំពោះពួកគេក្នុងការធ្វើដំណើរទៅទីកន្លែងដ៏ពិសិដ្ឋតាមបែបសាសនា។ ពីព្រោះ ការធ្វើដូច្នេះនឹងបង្កើនជំនឿរបស់ពួកគេ នឹងជួយពួកគេឲ្យបួងសួងសុំឲ្យប្រទសពួកគេ នឹងជួយពួកគេឲ្យបន់ស្រន់ដើម្បីសាមគ្គីភាពក្នុងប្រទេស ហើយក៏នឹងបន់សុំឲ្យអភិបាលគ្រប់រូបទទួលបានជោគជ័យ»។ ប៉ុន្តែ អ្នកផ្សេងទៀត ដូចជាអ្នកក្រុង Kadunaម្នាក់ ឈ្មោះ Zayyad Aliyu និយាយថា ពួកគេមិនដែលបានទទួលប្រយោជន៍អ្វីពីប្រាក់សម្រាប់ដំណើរទៅទីសក្ការដ៏ពិសិដ្ឋតាមបែបសាសនាឡើយ។ លោកនិយាយថា រដ្ឋាភិបាលគួរតែចំណាយប្រាក់លើផ្នែកផ្សេងវិញ។ លោកអះអាងថា៖ «រាល់ការចំណាយបន្ថែមទាំងអស់នេះ មិនបានទៅដល់ប្រជាជនភាគច្រើនទេ។ វាជាប្រយោជន៍របស់អ្នកមានទៅវិញ»។ ប្រទេសនីហ្សេរីយ៉ាគឺជាប្រទេសដែលមានប្រជាពលរដ្ឋច្រើនជាងគេ នៅទ្វីបអាហ្វ្រិក ដែលមានចំនួនប្រជាជនប្រហែល១៧៣លាននាក់ ហើយចំនួនអ្នកកាន់សាសនាឥស្លាម និងសាសនាគ្រឹស្តមានចំនួនស្ទើរតែប្រហាក់ប្រហែលគ្នា។